CELEX: C2004/262/60
Language: fi
Date: 2004-10-23 00:00:00
Title: Asia T-271/04: Citymo S.A.:n 5.7.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/31
            
         Citymo S.A.:n 5.7.2004 Euroopan yhteisöjen komissiota vastaan nostama kanne
   (Asia T-271/04)
   (2004/C 262/60)
   Oikeudenkäyntikieli: ranska
   Citymo S.A., kotipaikka Bryssel, on nostanut 5.7.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Pierre Van Ommeslaghe ja Isabelle Heenen.
   Kantaja vaatii, että ensimmäisen oikeusasteen tuomioistuin
   
               —
            
            
               toteaa, että vastaajalle on syntynyt sopimukseen perustuva vastuu virheensä vuoksi, ja velvoittaa sen maksamaan kantajalle 27 330 577, 77 euron summan, joka on vahingon arvioitu määrä, Belgiassa sovellettavine lainmukaisine korkoineen (tällä hetkellä 7 %), jotka lasketaan kanteen nostamispäivästä tosiasialliseen maksupäivään saakka niin, että tätä summaa voidaan muuttaa suuremmaksi tai pienemmäksi oikeudenkäynnin aikana,
            
         
               —
            
            
               toissijaisesti toteaa, että komission edustaman yhteisön vastuu on syntynyt, ja velvoittaa komission maksamaan 20 589 332, 22 euron summan korvauksena syntyneestä vahingosta 6 %:n viivästyskorkoineen, jotka lasketaan tuomion julistamispäivästä tosiasialliseen maksupäivään saakka niin, että tätä summaa voidaan muuttaa suuremmaksi tai pienemmäksi oikeudenkäynnin aikana,
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja väittää tehneensä komission kanssa vuokrasopimuksen, jonka kohteena on Brysselissä sijaitseva kiinteistö, jonka suuruus on 16 954 m2. Komissio oli kantajan mukaan jopa antanut suostumuksensa siihen, että vuokraaja teettää vaaditut sisäkorjaustyöt.
   Komissio oli kantajan mukaan kuitenkin ilmoittanut ennen 1.11.2003 eli vuokrasopimuksen voimaantulopäivää, ettei se aikonut ottaa kiinteistöä vuokralle eikä korvata kantajalle sen jo aloittamia töitä.
   Kantaja esittää väitteidensä tueksi seuraavaa:
   
               —
            
            
               Vaikka komissio ei ollutkaan muodollisesti allekirjoittanut kyseessä olevaa vuokrasopimusta, se sitoo sopimuspuolia, koska Belgian lainsäädännön mukaan sopimus syntyy pelkästään kummankin osapuolen suostumuksella ilman muodollisuuksia,
            
         
               —
            
            
               komission vastuu syntyy, koska se kieltäytyy noudattamasta sopimusta.
            
         Kantaja vaatii sopimuksen purkamista komission virheen vuoksi Belgian siviililain 1.184 §:n nojalla, sekä komission velvoittamista korvaamaan kantajalle tästä purkamisesta aiheutunut vahinko.
   Toissijaisesti, jos ensimmäisen oikeusasteen tuomioistuin päättelee, ettei kyseessä olevaa sopimusta ole tehty, kantaja katsoo, että komissio on tehnyt sopimussuhteen ulkopuolisen virheen neuvottelujen keskeyttämisen yhteydessä. Kantaja väittää tältä osin, että vastaaja on menetellyt vilpittömän mielen vastaisesti pettäessään Citymon perustellun luottamuksen sopimusneuvotteluissa, kun se on antanut Citymon luulla, että sopimus tehtäisiin, ja sitten se on vetäytynyt tästä ilmoittamatta lojaalisti toiselle sopimuspuolelle mielipiteensä muuttamisesta.